cometadata/datacite-titles-descriptions-related-identifiers huggingface dataset:
DOI: 10.14457/cu.the.2015.994
title: การสื่อสารการตลาดเครื่องดื่มแอลกอฮอล์ในลานเบียร์กับการปฏิบัติภายใต้พระราชบัญญัติควบคุมเครื่องดื่มแอลกอฮอล์ พ.ศ. 2551

description: การวิจัยครั้งนี้มีวัตถุประสงค์เพื่อศึกษาการสื่อสารการตลาดเครื่องดื่มแอลกอฮอล์ในลานเบียร์กับการปฏิบัติภายใต้พระราชบัญญัติควบคุมเครื่องดื่มแอลกอฮอล์ พ.ศ. 2551 เป็นการวิจัยเชิงคุณภาพ โดยการศึกษาเอกสารจากทางสำนักงานคณะกรรมการควบคุมเครื่องดื่มแอลกอฮอล์ เก็บข้อมูลจากภาคสนามในลานเบียร์เพื่อสังเกตและเก็บรวบรวมข้อมูลโดยเป็นพื้นที่ลานเบียร์ในเขตกรุงเทพมหานครที่ยอดนิยมมากที่สุด และการสัมภาษณ์เชิงลึก ผลการวิจัยพบว่า การสื่อสารการตลาดในลานเบียร์มีการโฆษณาและการสื่อสาร ณ จุดขายโดยรอบบริเวณลานเบียร์ ใช้ตราสัญลักษณ์ทางการค้าติดอยู่ทุกที่ที่จะสามารถมองเห็นได้ ทั้งบนบรรจุภัณฑ์ และชุดของพนักงานในลานเบียร์ ตกแต่งและประดับด้วยสีที่เป็นสัญลักษณ์ของบริษัทหรือตราสินค้า จัดกิจกรรมการตลาดทางดนตรีโดยใช้ศิลปินที่ได้รับความนิยมเพื่อดึงดูดให้ลูกค้าเข้ามาใช้บริการ ซึ่งการจัดลานเบียร์มีกิจกรรมที่เข้าข่ายการกระทำความผิดตามพระราชบัญญัติควบคุมเครื่องดื่มแอลกอฮอล์ พ.ศ. 2551 ได้แก่ การโฆษณาเครื่องดื่มแอลกอฮอล์, การจัดกิจกรรมสื่อสารการตลาดทางดนตรี, การส่งเสริมการขาย
DOI: 10.14457/cu.the.2015.995
title: กระบวนการผลิต การนำเสนอ และการสร้างความหมายเชิงสัญญะในรายการเดอะวอยซ์ไทยแลนด์

description: การวิจัยครั้งนี้เป็นงานวิจัยเชิงคุณภาพซึ่งมีวัตถุประสงค์เพื่อศึกษากระบวนการผลิต เนื้อหา และวิธีการนำเสนอ รวมทั้งวิเคราะห์ความหมายและการประกอบสร้างความหมายเชิงสัญญะ และปัจจัยที่มีอิทธิพลต่อเนื้อหาและวิธีการนำเสนอในรายการเดอะวอยซ์ไทยแลนด์ซึ่งเป็นรายการที่มีลิขสิทธิ์จากต่างประเทศ โดยใช้แนวคิดเรื่องกระบวนการผลิตรายการโทรทัศน์ แนวคิดเรื่องการสื่อความหมายในรายการโทรทัศน์ แนวคิดทฤษฎีสัญวิทยา แนวคิดเรื่องรายการเรียลิตีเกมโชว์ และแบบจำลององค์กรสื่อสารมวลชนท่ามกลางภาวะอัตลักษณ์ท้องถิ่นร่วมสมัย (Glocalization) เป็นกรอบในการวิเคราะห์ข้อมูลที่ได้จากการวิเคราะห์ตัวบท (textual analysis) และการสัมภาษณ์เชิงลึกกับทีมผู้ผลิต ผลการวิจัยพบว่า กระบวนการผลิตของรายการเดอะวอยซ์ไทยแลนด์ มีการถ่ายทำรายการแบบแบ่งถ่ายเป็นช่วงและการถ่ายทำแบบดำเนินรายการต่อเนื่อง โดยมีการบันทึกเทปเอาไว้ทุกกล้องและไม่มีการกำหนดเรื่องราวโดยสคริปต์แบบสมบูรณ์ แต่มีการควบคุมเรื่องราวและเนื้อหาในขั้นก่อนและหลังการผลิต อีกทั้งมีการควบคุมจากเจ้าของลิขสิทธิ์ในทุกขั้นตอนการผลิต ในส่วนเนื้อหาและวิธีการนำเสนอ พบว่า มีวิธีการนำเสนอใน 2 รูปแบบสำคัญ ได้แก่ รูปแบบการแข่งขันบนเวที และรูปแบบวีทีอาร์ต่างๆ ซึ่งมีการตัดสลับระหว่าง 2 รูปแบบการนำเสนอดังกล่าวตลอดทั้งรายการ ในส่วนความหมายเชิงสัญญะในรายการ พบว่า มีการสร้างความหมายเชิงสัญญะแบ่งได้เป็น 4 กลุ่มความหมาย ได้แก่ 1) ความหมายเกี่ยวกับ “นักร้อง” 2) ความหมายเกี่ยวกับการแข่งขัน 3) ความหมายเกี่ยวกับ “รายการ” และ 4) ความหมายพิเศษอื่นๆ โดยแต่ละความหมายเกิดจากการสร้างความหมายผ่านสัญญะประเภทต่างๆ ได้แก่ สัญญะภาพ สัญญะคำพูด สัญญะเพลง สัญญะจากประวัติและชื่อเสียงของโคชรวมทั้งการแสดงของโคช ประกอบกัน สำหรับปัจจัยภายในองค์กรการผลิตที่มีอิทธิพลต่อเนื้อหาและการนำเสนอในรายการเดอะวอยซ์ไทยแลนด์ ได้แก่ 1) ปัจจัยด้านการควบคุมจากเจ้าของลิขสิทธิ์ 2) ปัจจัยเกี่ยวกับผู้ผลิต ประกอบด้วยผู้ผลิต ฝ่ายผลิต และทีมกำกับดนตรี 3) ปัจจัยเกี่ยวกับผู้ร่วมรายการ ประกอบด้วยโคชและผู้เข้าแข่งขัน และปัจจัยภายนอกองค์กรการผลิต ได้แก่ 1) ปัจจัยผู้รับสาร ประกอบด้วย ปัจจัยผู้รับสารด้านผลตอบรับ (Feedback) และปัจจัยผู้รับสารด้านกลุ่มเป้าหมาย (Target group) 2) ปัจจัยด้านสถานการณ์ทางสังคมและการเมือง 3) ปัจจัยด้านระบบลิขสิทธิ์เพลง 4) ปัจจัยผู้สนับสนุนรายการ
DOI: 10.14457/cu.the.2015.996
title: ความรู้เท่าทันสื่อและพฤติกรรมการรู้เท่าทันสื่อเฟซบุ๊ก

description: งานวิจัยนี้มีวัตถุประสงค์ 1) เพื่อทราบถึงระดับความรู้เท่าทันสื่อของผู้ใช้เฟซบุ๊กทั้งก่อนและหลังได้รับการอบรมเกี่ยวกับการรู้เท่าทันสื่อ 2) เพื่อทราบถึงพฤติกรรมที่เกิดขึ้นหลังจากได้รับการอบรมเกี่ยวกับการรู้เท่าทันสื่อแล้ว ในกลุ่มผู้ใช้เฟซบุ๊กที่มีระดับความรู้แตกต่างกัน และ 3) เพื่อทราบช่องว่างระหว่างการรู้เท่าทันสื่อและพฤติกรรมการรู้เท่าทันสื่อเฟซบุ๊ก โดยอาศัยเทคนิคการวิจัยกึ่งทดลอง (Quasi-experimental Research) ร่วมกับการสัมภาษณ์ (Interview) และการสังเกตโดยเป็นส่วนหนึ่งของกลุ่มผู้เข้ารับการทดลอง (Full Participant Observation) ซึ่งเป็นนิสิตนักศึกษามหาวิทยาลัยในเขตกรุงเทพมหานครที่มีบัญชีผู้ใช้เครือข่ายสังคมออนไลน์เฟซบุ๊กเป็นของตนเอง และใช้งานเป็นประจำอย่างน้อยสัปดาห์ละ 5 วัน จำนวน 30 คน ผลการวิจัยพบว่า หลังการอบรมให้ความรู้เกี่ยวกับการรู้เท่าทันสื่อ ผู้เข้าร่วมการทดลองส่วนใหญ่มีคะแนนความรู้เท่าทันสื่อมากกว่าก่อนการอบรม แสดงว่าการให้ความรู้เรื่อง ความรู้เท่าทันสื่อนั้นทำให้บุคคลมีความรู้เท่าทันสื่อเพิ่มขึ้น นอกจากนี้ยังพบว่า เมื่อบุคคลมีความรู้เท่าทันสื่อแล้วก็จะมีพฤติกรรมการรู้เท่าทันสื่อเฟซบุ๊กที่สอดคล้องกับระดับความรู้เท่าทันสื่อ แต่จะไม่เกิดขึ้นอย่างสอดคล้องกันเสมอในทุกกรณี เช่น ในกรณีของผู้เข้าร่วมการทดลองที่มีความรู้เท่าทันสื่ออยู่ในระดับสูง แต่มีพฤติกรรมการตอบสนองต่อข้อมูลข่าวสารในเฟซบุ๊กในลักษณะที่ไม่รู้เท่าทันสื่อ ซึ่งในกรณีของความไม่สอดคล้องกันเช่นนี้ แสดงให้เห็นว่ามีช่องว่างของความรู้เท่าทันสื่อและพฤติกรรมการรู้เท่าทันสื่อเฟซบุ๊กเกิดขึ้น
DOI: 10.14457/cu.the.2015.997
title: การสื่อสารวิทยาศาสตร์ในรายการ “เมกาเคลเวอร์ ฉลาดสุดๆ”

description: เมื่อพิจารณารายการวิทยาศาสตร์ที่ออกอากาศในประเทศไทย รายการ “เมกาเคลเวอร์ ฉลาดสุดๆ” เป็นรายการที่สามารถติดตั้งสารทางวิทยาศาสตร์ผ่านรูปแบบรายการเกมโชว์ได้ จึงทำให้เกิดประเด็นคำถามน่าสนใจว่ารายการ “เมกาเคลเวอร์ ฉลาดสุดๆ” สามารถติดตั้งสารทางวิทยาศาสตร์ได้อย่างไร โดยงานวิจัยนี้เป็นการศึกษาเชิงคุณภาพ มีวัตถุประสงค์เพื่อศึกษาการสร้างสารทางวิทยาศาสตร์ในรายการ “เมกาเคลเวอร์ ฉลาดสุดๆ” และศึกษาการนำเสนอรายการวิทยาศาสตร์ของรายการ “เมกาเคลเวอร์ ฉลาดสุดๆ” ผู้วิจัยเก็บรวบรวมข้อมูลจากการวิเคราะห์ตัวบทเทปรายการ “เมกาเคลเวอร์ ฉลาดสุดๆ” จำนวน 44 เทป ผลการวิจัยพบว่าการสร้างสารเนื้อหาวิทยาศาสตร์ได้ทำการคัดเลือกสารที่จะมานำเสนอ (Message Selection) โดยเลือกเรื่องในชีวิตประจำวัน เพื่อติดตั้งวิธีการคิดว่า “วิทยาศาสตร์อยู่ในชีวิตประจำวัน” และ “วิทยาศาสตร์อยู่รอบตัวเรา” โดยใช้เลือกรูปแบบการทดลองเป็นหลัก การกำหนดตัวเลือกขึ้นอยู่กับจุดประสงค์ของคำถามเพื่อให้ความรู้แก่ชม แก้ไขความเข้าใจผิดในหลักการ หรือ แก้ไขและป้องกันวิทยาศาสตร์ปลอม การสร้างสารวิธีการทางวิทยาศาสตร์จะสอดคล้องกับลำดับการดำเนินรายการ ส่วนการสร้างสารการคิดแบบวิทยาศาสตร์จะสังเกตได้จากลักษณะท่าทางของพิธีกรและแขกรับเชิญ ในส่วนของการนำเสนอรายการ ลำดับรายการที่มีการติดตั้งสารทางวิทยาศาสตร์ได้คือช่วงนำเสนอคำถามและช่วงคำถามทางบ้าน และองค์ประกอบของรายการเกมโชว์สามารถนำเสนอสารทางวิทยาศาสตร์ได้คือ พิธีกร และการจัดระบบกาละและเทศะ
DOI: 10.14457/cu.the.2015.998
title: ผลของผู้สนับสนุนและประเภทสินค้าในงานโฆษณาต่อการตอบสนองของผู้บริโภค

description: การวิจัยครั้งนี้ เป็นการวิจัยเชิงทดลองแบบ 3 x 2 แฟคทอเรียล โดยมีวัตถุประสงค์เพื่อศึกษาผลกระทบหลักและผลกระทบเชิงปฏิสัมพันธ์ที่เกิดจากประเภทของผู้สนับสนุนสินค้า (บุคคลที่มีชื่อเสียง ผู้เชี่ยวชาญ และผู้บริโภคทั่วไป) และประเภทสินค้า (สินค้าที่ตอบสนองความต้องการด้านประโยชน์ใช้สอย และสินค้าที่ตอบสนองความต้องการด้านอารมณ์ความรู้สึก) ในงานโฆษณาต่อการตอบสนองของผู้บริโภค ได้แก่ การรับรู้ความเสี่ยงโดยภาพรวม ทัศนคติต่อโฆษณา ทัศนคติต่อตราสินค้า และความตั้งใจซื้อ โดยทำการวิจัยในช่วงเดือนเมษายน พ.ศ. 2559 กับนิสิตปริญญาตรี จุฬาลงกรณ์มหาวิทยาลัย จำนวน 204 คน จากผลการวิจัยพบว่า ประเภทของผู้สนับสนุนสินค้าที่ต่างกัน ส่งผลกระทบหลักให้ผู้บริโภคมีการตอบสนองในด้านทัศนคติต่อโฆษณาและความตั้งใจซื้อแตกต่างกันอย่างมีนัยสำคัญทางสถิติ ส่วนประเภทสินค้าในงานโฆษณานั้น ส่งผลกระทบหลักให้การตอบสนองของผู้บริโภคในด้านการรับรู้ความเสี่ยงโดยภาพรวม ทัศนคติต่อตราสินค้า และความตั้งใจซื้อแตกต่างกันอย่างมีนัยสำคัญทางสถิติเช่นกัน ในทางตรงกันข้าม ประเภทของผู้สนับสนุนสินค้าและประเภทสินค้าที่ต่างกัน ส่งผลกระทบเชิงปฏิสัมพันธ์ต่อการตอบสนองของผู้บริโภคให้แตกต่างกัน อย่างไม่มีนัยสำคัญทางสถิติ
DOI: 10.6084/m9.figshare.13655645
title: Supplementary Material Spec JCEM.docx

description: This study aimed at characterizing the relationship among hypothalamic metabolism and physical development in adolescents.
DOI: 10.14457/cu.the.2015.999
title: ความคาดหวังของผู้ใช้บริการโรงแรมต่อบุคลิกภาพและลักษณะการสื่อสารของพนักงานบริการ

description: งานวิจัยนี้มีวัตถุประสงค์เพื่อศึกษา1) ความคาดหวังและความพึงพอใจของผู้ใช้บริการโรงแรมที่มีต่อบุคลิกภาพและลักษณะการสื่อสารของพนักงานบริการโรงแรมในระดับ 1-5 ดาว และ 2) ความคาดหวังของผู้ใช้บริการโรงแรมที่มีลักษณะทางประชากรและลักษณะการเข้าพักต่างกันต่อบุคลิกภาพและลักษณะการสื่อสารของพนักงานบริการโรงแรม การวิจัยนี้เป็นการวิจัยเชิงปริมาณ โดยการสำรวจด้วยแบบสอบถามกลุ่มตัวอย่างผู้ใช้บริการโรงแรมในประเทศไทยทั้งชาวไทยและชาวต่างชาติจำนวน 182 คน และการวิเคราะห์เนื้อหาจากข้อความวิจารณ์ในเว็บไซต์จำนวน 1,616 ข้อความ ผลการวิจัยพบว่า 1) ผู้ใช้บริการโรงแรมคาดหวังคุณภาพการให้บริการในมิติ “บุคลิกภาพ” มากที่สุด ( x̄ = 4.02 ) เมื่อแยกความคาดหวังในแต่ละมิติ พบว่าในมิติ “บุคลิกภาพ” ผู้ใช้บริการคาดหวังคุณลักษณะ “ มีความเป็นกันเอง / ดูเป็นมิตร” มากที่สุด ( x̄ = 4.18 ) ในมิติ “การสื่อสารเชิงอวัจนภาษา” คาดหวัง “พูดคุยด้วยรอยยิ้มแจ่มใส” มากที่สุด ( x̄ = 4.09 ) และในมิติ “การสื่อสารเชิงวัจนภาษา” คาดหวัง “มีการกล่าวคำทักทาย คำขอบคุณ คำลา คำอวยพร” มากที่สุด ( x̄ = 4.02 ) นอกจากนี้ จากการวิเคราะห์ข้อความวิจารณ์บนเว็ปไซต์ พบว่าผู้ใช้บริการโรงแรมคาดหวังและพึงพอใจต่อบุคลิกภาพและการสื่อสารที่สะท้อน “การบริการที่จับต้องได้ ” (Tangibles) ของพนักงานบริการมากที่สุด ( ร้อยละ 59.78 ) รองลงมาได้แก่ “การตอบสนอง/ใส่ใจบริการ” ( Responsiveness ) ( ร้อยละ 33.54 ) และ “คุณลักษณะอื่นๆ (ดูดี)” ( ร้อยละ 7.43 ) ตามลำดับ 2) ผู้ใช้บริการโรงแรมที่มีเพศ อายุ และเข้าพักในระดับดาวของโรงแรมที่ต่างกัน มีความคาดหวังต่อบุคลิกภาพและคุณลักษณะการสื่อสารของพนักงานบริการแตกต่างกันอย่างมีนัยสำคัญ ที่ระดับนัยทางสถิติ0.05 โดย ผู้ใช้บริการโรงแรมเพศหญิงมีความคาดหวังมากกว่าเพศชายในทุกมิติ ผู้ใช้บริการโรงแรมช่วงอายุ 46-55 ปีและ 65 ปีขึ้นไป มีความคาดหวังมากกว่าผู้ใช้บริการโรงแรมในช่วงอายุอื่นๆ นอกจากนี้ ผู้ใช้บริการโรงแรมที่เข้าพักโรงแรมระดับ 4-5 ดาว มีความคาดหวังมากกว่าผู้ใช้บริการโรงแรมระดับ 3 และ 1-2 ดาว ตามลำดับ นอกจากนี้ พบว่าความคาดหวังของผู้ใช้บริการโรงแรมในระดับดาวต่างๆต่อบุคลิกภาพและคุณลักษณะการสื่อสารของพนักงานบริการ ไม่แตกต่างจากมาตรฐานการให้บริการที่กำหนดโดยกรมการท่องเที่ยวมากนัก แต่พบความคาดหวังในคุณลักษณะบางประการที่ไม่ได้ระบุในเกณฑ์ของกรมการท่องเที่ยวสำหรับโรงแรมระดับดาวต่างๆ ซึ่งน่ามีการศึกษาและทบทวนการปรับเกณฑ์ต่อไปในอนาคต
DOI: 10.14457/cu.the.2015.1000
title: การสื่อสารแนวคิดเสรีนิยมผ่านการสร้างสรรค์การแสดงบัลเล่ต์ดัดแปลงเรื่อง โจนาทาน ลิฟวิงสตัน นางนวล

description: งานวิจัยนี้เป็นงานวิจัยเชิงสร้างสรรค์ (Creative Research) มีวัตถุประสงค์ 1.) เพื่อศึกษากระบวนการสร้างสรรค์การแสดงบัลเล่ต์ดัดแปลงเพื่อสื่อสารแนวคิดเสรีนิยมจาก เรื่อง โจนาทาน ลิฟวิงสตัน นางนวล 2.)เพื่อศึกษาการรับรู้ และทัศนคติของผู้รับสารที่มีต่อการแสดงบัลเล่ต์ดัดแปลง เรื่อง โจนาทาน ลิฟวิงสตัน นางนวล ด้านแนวคิดเสรีนิยม โดยใช้แบบบันทึกข้อมูลการสังเกตการณ์และกระบวนการสร้างสรรค์การแสดงรวมถึงแบบสอบถาม (Questionnaire) เพื่อสำรวจทัศนคติกลุ่มผู้ชม และการสนทนากลุ่ม (Focus group) ผู้เชี่ยวชาญ และนักแสดง ผลการวิจัย พบว่า 1.) กระบวนการสร้างสรรค์การแสดงบัลเล่ต์ดัดแปลง ต้องเริ่มต้นจากส่วนที่1 การศึกษาวรรณกรรมเรื่องโจนาทาน ลิฟวิงสตัน นางนวล ฉบับแปลของ ชาญวิทย์ เกษตรศิริ ที่สัมพันธ์กับแนวคิดเสรีนิยม เพื่อใช้ในการสร้างสรรค์โดยคงโครงเรื่อง แนวคิด ตัวละคร ตามวรรณกรรมต้นฉบับ มีขั้นตอนการออกแบบการแสดง 6 ขั้นตอน ได้แก่ 1.การจัดสถานที่ จัดแสดงนอกโรงละครเพื่อสะท้อนแนวคิดเสรีนิยม 2.อุปกรณ์ในการแสดงสื่อถึงสัญลักษณ์จากโครงเรื่อง 3.การคัดเลือกนักแสดงที่มีพื้นฐานการเต้นบัลเล่ต์ 4.การออกแบบเครื่องแต่งกายสื่อถึงนกนางนวลและบัลเล่ต์สมัยใหม่เทคนิคบาลองชีน 5.ดนตรีประกอบการแสดงเลือกใช้เสียงที่สื่อถึงบรรยากาศชายหาดซึ่งเป็นสถานที่อยู่ของนางนวล 6.การออกแบบแสงร่วมกับแสงธรรมชาติ ในส่วนของขั้นตอนการกำกับการแสดงและออกแบบท่าเต้นโดยผสมผสานการเต้นบัลเล่ต์เทคนิคบาลองชีนและการเคลื่อนไหวที่เลียนแบบนกนางนวล 2)ผลการรับรู้และทัศนคติที่มีต่อการแสดงบัลเล่ต์ดัดแปลงของผู้รับสาร 1.กลุ่มผู้เชี่ยวชาญมีความเข้าใจเนื้อหาวรรณกรรมจากสัญลักษณ์ในการแสดง ได้รับสุนทรียรสผ่านการเต้นบัลเล่ต์สมัยใหม่เทคนิคบาลองชีนแต่เสนอให้เพิ่มประเด็นด้านเสรีนิยมที่เชื่อมโยงกับบริบทปัจจุบัน 2.กลุ่มผู้ชมทั่วไป สามารถเข้าใจเนื้อหาของวรรณกรรมผ่านทางการแสดงบัลเล่ต์ดัดแปลงได้ในระดับปานกลาง(M= 3.55) หากมีสูจิบัตรจะทำให้เข้าใจได้มากขึ้น ในส่วนของการเต้นบัลเล่ต์เทคนิคบาลองชีนแสดงให้เห็นถึงความอิสระและสะท้อนแนวคิดเสรีนิยมได้ในระดับมาก (M=4.10 ) 3.กลุ่มนักแสดง พบว่า การอ่านวรรณกรรมก่อนการแสดงและสถานที่การแสดงนอกโรงละครสามารถสื่อสารความรู้สึกผ่านทางการเต้นได้มากขึ้น เทคนิคการเต้นบาลองชีนทำให้นักแสดงเคลื่อนไหวได้อิสระมากขึ้นมีความกล้าที่จะเต้นในเทคนิคอื่นๆ ที่นอกเหนือจากบัลเล่ต์คลาสสิค
DOI: 10.14457/cu.the.2015.1001
title: ผลของภาพลักษณ์ประเทศแหล่งกำเนิดสินค้า ประเทศผู้ผลิตสินค้า และความเกี่ยวพันต่อพฤติกรรมผู้บริโภค

description: การวิจัยในครั้งนี้เป็นการวิจัยเชิงทดลองในรูปแบบ (2 x 2) x 2 แฟคทอเรียลแบบผสม โดยมีวัตถุประสงค์เพื่อศึกษาผลกระทบหลักและผลกระทบร่วมกันของภาพลักษณ์ประเทศแหล่งกำเนิดสินค้า (ประเทศที่มีภาพลักษณ์เป็นที่ชื่นชอบ และประเทศที่มีภาพลักษณ์ไม่เป็นที่ชื่นชอบ) กับภาพลักษณ์ประเทศผู้ผลิตสินค้า (ประเทศที่มีภาพลักษณ์เป็นที่ชื่นชอบ และประเทศที่มีภาพลักษณ์ไม่เป็นที่ชื่นชอบ) ในสินค้าที่มีระดับความเกี่ยวพันที่แตกต่างกัน (สินค้าที่มีระดับความเกี่ยวพันสูง และสินค้าที่มีระดับความเกี่ยวพันต่ำ) ที่ส่งผลต่อพฤติกรรมของผู้บริโภค ซึ่งได้แก่ การรับรู้คุณภาพของสินค้า ทัศนคติที่ผู้บริโภคมีต่อสินค้า ทัศนคติที่ผู้บริโภคมีต่อตราสินค้า และความตั้งใจซื้อ โดยทำการวิจัยในช่วงเดือนเมษายน พ.ศ. 2559 กับผู้เข้าร่วมการทดลองซึ่งเป็นนิสิตระดับปริญญาตรี จุฬาลงกรณ์มหาวิทยาลัย จำนวน 139 คน ผลการวิจัยพบว่า ภาพลักษณ์ประเทศแหล่งกำเนิดสินค้าส่งผลกระทบทางตรงต่อการรับรู้คุณภาพ และทัศนคติที่ผู้บริโภคมีต่อตราสินค้า ในสินค้าที่มีระดับความเกี่ยวพันต่ำอย่างมีนัยสำคัญทางสถิติ ส่วนภาพลักษณ์ประเทศผู้ผลิตสินค้าส่งผลกระทบทางตรงต่อการรับรู้คุณภาพของสินค้า ทัศนคติที่ผู้บริโภคมีต่อสินค้า และความตั้งใจซื้อ ในสินค้าที่มีระดับความเกี่ยวพันสูงอย่างมีนัยสำคัญทางสถิติ และสำหรับระดับความเกี่ยวพันของสินค้าที่แตกต่างกันส่งผลกระทบทางตรงต่อความตั้งใจซื้อสินค้าซึ่งมีประเทศแหล่งกำเนิดสินค้าที่มีภาพลักษณ์เป็นที่ชื่นชอบอย่างมีนัยสำคัญทางสถิติ รวมทั้งยังส่งผลกระทบทางตรงต่อการรับรู้คุณภาพ ทัศนคติที่ผู้บริโภคมีต่อสินค้า และทัศนคติที่ผู้บริโภคมีต่อตราสินค้าในสินค้าที่ผลิตมาจากประเทศผู้ผลิตสินค้าที่มีภาพลักษณ์เป็นที่ชื่นชอบอย่างมีนัยสำคัญทางสถิติ นอกจากนี้ ระดับความเกี่ยวพันของสินค้ายังส่งผลกระทบทางตรงต่อการรับรู้คุณภาพของสินค้า ทัศนคติที่ผู้บริโภคมีต่อตราสินค้า และความตั้งใจซื้อสินค้าซึ่งมีประเทศแหล่งกำเนิดสินค้าที่มีภาพลักษณ์ไม่เป็นที่ชื่นชอบอย่างมีนัยสำคัญทางสถิติ อีกทั้งยังส่งผลกระทบทางตรงต่อความตั้งใจซื้อสินค้าที่ผลิตมาจากประเทศผู้ผลิตสินค้าที่มีภาพลักษณ์ไม่เป็นที่ชื่นชอบอย่างมีนัยสำคัญทางสถิติด้วยเช่นกัน
DOI: 10.14457/cu.the.2015.1002
title: การสื่อสารและความรู้ในส่วนที่เกี่ยวข้องกับการเปิดประชาคมเศรษฐกิจอาเซียนของแรงงานฝีมือที่มีการไหลเวียนอย่างเสรี

description: การศึกษาวิจัยเรื่อง “การสื่อสารและความรู้ในส่วนที่เกี่ยวข้องกับประชาคมเศรษฐกิจอาเซียน ของแรงงานฝีมือที่มีการไหลเวียนอย่างเสรี” มีวัตถุประสงค์เพื่อ 1) ศึกษาการสื่อสารประชาสัมพันธ์ที่ภาครัฐใช้ในการสร้างความรู้เกี่ยวกับการเปิดประชาคมเศรษฐกิจอาเซียน 2) ศึกษาพฤติกรรมการเปิดรับข่าวสารเกี่ยวกับประชาคมเศรษฐกิจอาเซียนของแรงงานฝีมือที่มีการไหลเวียนอย่างเสรี 3) สำรวจความรู้เกี่ยวกับประชาคมเศรษฐกิจอาเซียนของแรงงานฝีมือที่มีการไหลเวียนอย่างเสรี และ 4) ศึกษาความสัมพันธ์ระหว่างพฤติกรรมการเปิดรับข่าวสาร และระดับความรู้เกี่ยวกับประชาคมเศรษฐกิจอาเซียนของแรงงานฝีมือที่มีการไหลเวียนอย่างเสรีโดยใช้วิธีการวิจัย 2 วิธี คือ 1) การวิจัยเชิงคุณภาพ (Qualitative Research) ใช้การวิเคราะห์เอกสารที่รวบรวมจากเว็บไซต์ทางการของสำนักการประชาสัมพันธ์ต่างประเทศ กรมประชาสัมพันธ์ และสภาวิชาชีพ 7 สภา ร่วมกับการสัมภาษณ์เชิงลึกของนักประชาสัมพันธ์ปฏิบัติการ 2) การวิจัยเชิงปริมาณ (Quantitative Research)ผู้วิจัยใช้แบบสำรวจ เพื่อวัดระดับความรู้เกี่ยวกับประชาคมเศรษฐกิจอาเซียนของแรงงานฝีมือที่มีการไหลเวียนอย่างเสรี จำนวน 4 กลุ่ม กลุ่มละ 100 คน โดยต้องประกอบอาชีพแพทย์ ทันตแพทย์ พยาบาล วิศวกร สถาปนิก และนักบริการด้านการท่องเที่ยว ผลการวิจัย พบว่า 1) การสื่อสารประชาสัมพันธ์เกี่ยวกับประชาคมเศรษฐกิจอาเซียน แบ่งออกเป็น 2 รูปแบบตามบทบาทของหน่วยงานที่รับผิดชอบ คือ สำนักการประชาสัมพันธ์ต่างประเทศ กรมประชาสัมพันธ์ ทำหน้าที่สื่อสารเรื่องความรู้ทั่วไปเกี่ยวกับประชาคมอาเซียนและข่าวสารความเคลื่อนไหวของอาเซียน ส่วนสภาวิชาชีพทำหน้าที่สื่อสารเรื่องความรู้ที่เกี่ยวกับการเตรียมความพร้อมในการปฏิบัติงานในอาเซียน การเตรียมความพร้อมและขั้นตอนการขึ้นทะเบียนเป็นนักวิชาชีพอาเซียน 2) พฤติกรรมการเปิดรับข่าวสารเกี่ยวกับประชาคมเศรษฐกิจอาเซียนของแรงงานฝีมือที่มีการไหลเวียนอย่างเสรีขึ้นอยู่กับอาชีพ โดยเฉพาะช่องทางการเปิดรับข่าวสารและประเภทของข่าวสาร ยกเว้นความถี่และวัตถุประสงค์ในการเปิดรับที่ไม่ขึ้นอยู่กับอาชีพ 3) กลุ่มตัวอย่างมีความรู้เกี่ยวกับประชาคมเศรษฐกิจอาเซียนอยู่ในระดับปานกลาง 4) ความถี่ในการเปิดรับข่าวสารไม่มีความสัมพันธ์กับระดับความรู้เกี่ยวกับประชาคมเศรษฐกิจอาเซียนของแรงงานฝีมือที่มีการไหลเวียนอย่างเสรี
DOI: 10.14457/cu.the.2015.1003
title: การรับรู้การจัดการภาวะวิกฤตและภาพลักษณ์ด้านการท่องเที่ยวของประเทศไทยในมุมมองนักท่องเที่ยวต่างชาติ

description: การวิจัยนี้มีวัตถุประสงค์เพื่อสำรวจการรับรู้การจัดการภาวะวิกฤตและภาพลักษณ์ด้านการท่องเที่ยวของประเทศไทยในมุมมองนักท่องเที่ยวต่างชาติ เป็นการวิจัยเชิงสำรวจใช้แบบสอบถาม เป็นเครื่องมือในการเก็บข้อมูลนักท่องเที่ยวต่างชาติที่เดินทางมาท่องเที่ยวในประเทศไทย กลุ่มตัวอย่างจำนวน 400 คน ผลการวิจัยพบว่า นักท่องเที่ยวต่างชาติมีการรับรู้การจัดการภาวะวิกฤตของประเทศไทยโดยรวมอยู่ในระดับปานกลาง ทั้งนี้รับรู้ว่ามีศูนย์อำนวยความเชื่อเหลือแก่ผู้ประสบเหตุการณ์ในภาวะวิกฤต และให้ข้อมูลเกี่ยวกับสภาวะวิกฤตที่เป็นประโยชน์และเอาไปใช้เพื่อความปลอดภัยได้อยู่ในระดับสูง อย่างไรก็ตามการให้ข้อมูลเกี่ยวกับสภาวะวิกฤตที่ชัดเจน การให้รายละเอียดและข้อเท็จจริงเกี่ยวกับสภาวะวิกฤตที่เกิดขึ้น การให้ข้อมูลเกี่ยวกับสภาวะวิกฤตที่สร้างความน่าเชื่อถือ และการใช้ภาษาที่เข้าถึงนักท่องเที่ยวกลุ่มเป้าหมายหลักหลายกลุ่มยังอยู่ในระดับต่ำ สำหรับภาพลักษณ์ด้านการท่องเที่ยวของประเทศไทย นักท่องเที่ยวต่างชาติมองภาพลักษณ์ด้านการท่องเที่ยวของประเทศไทยโดยรวมเป็นบวก และเมื่อพิจารณารายด้านพบว่า ด้านแหล่งท่องเที่ยว ด้านบริการร้านอาหารและภัตตาคาร และด้านความเป็นไทย มีภาพลักษณ์เป็นบวกอย่างยิ่ง ส่วนด้านความปลอดภัยมีภาพลักษณ์ในระดับปานกลาง ผลการทดสอบสมมติฐานพบว่า การรับรู้การจัดการภาวะวิกฤตมีความสัมพันธ์กับภาพลักษณ์การท่องเที่ยวประเทศไทยโดยรวม อย่างมีนัยสำคัญทางสถิติที่ระดับ .01 โดยเป็นความสัมพันธ์ในระดับต่ำและมีทิศทางแปรตามกัน
DOI: 10.14457/cu.the.2015.1004
title: การปรับตัวของนิตยสารตกแต่งบ้านในยุคหลอมรวมสื่อ

description: การวิจัยเรื่องการปรับตัวของนิตยสารตกแต่งบ้านในยุคหลอมรวมสื่อ มีวัตถุประสงค์เพื่อศึกษาผลกระทบต่อการเกิดขึ้นของสื่อใหม่หลายประเภทที่มีต่อนิตยสารตกแต่งบ้าน และการปรับตัวต่อพฤติกรรมการเสพสื่อของกลุ่มผู้อ่านนิตยสารตกแต่งบ้านที่เปลี่ยนไป โดยหันไปเสพสื่อในรูปแบบดิจิทัล และสื่อออนไลน์มากขึ้น อันส่งผลกระทบต่อรายได้ของนิตยสารตกแต่งบ้าน ทั้งรายได้จากการขายเล่มนิตยสาร และรายได้จากการขายหน้าโฆษณาภายในเล่ม โดยในงานวิจัยนี้ใช้ระเบียบวิธีวิจัยในการสัมภาษณ์เชิงลึกบุคคลในแวดวงนิตยสารตกแต่งบ้านจำนวน 10 คน ซึ่งสามารถสรุปผลของการปรับตัวของนิตยสารตกแต่งบ้านในยุคหลอมรวมสื่อ ที่จะสามารถทำให้นิตยสารตกแต่งบ้านยังดำรงอยู่ และประสบความสำเร็จ ได้แก่ การปรับโครงสร้างองค์กรในรูปแบบต่างๆ การมองหาจุดเด่นของสื่อใหม่เพื่อนำไปใช้ให้เกิดประโยชน์สูงสุด การใช้คุณค่าของหัวนิตยสารให้เกิดข้อได้เปรียบ และการสร้างเนื้อหาที่ดีควบคู่ไปกับการนำเสนอที่เข้ากับยุคสมัย
DOI: 10.14457/cu.the.2015.1005
title: ความเข้าใจและแนวปฏิบัติของนักข่าวพลเมืองต่อสิทธิส่วนบุคคล

description: การวิจัยครั้งนี้มีวัตถุประสงค์เพื่อศึกษาความเข้าใจในเรื่องสิทธิส่วนบุคคลของนักข่าวพลเมือง ตลอดจนแนวปฏิบัติในเรื่องสิทธิส่วนบุคคลขององค์กรที่มีต่อนักข่าวพลเมือง รวมถึงแนวปฏิบัติในเรื่องสิทธิส่วนบุคคลของนักข่าวพลเมือง โดยใช้แนวทางการวิจัยทั้งเชิงปริมาณและเชิงคุณภาพ จากการวิเคราะห์เนื้อหา (Content Analysis) การวิจัยเอกสาร (Documentary Research) และการสัมภาษณ์เชิงลึก (In-Depth Interview) ผลการวิจัยพบว่า นักข่าวพลเมืองมีการนำเสนอเนื้อหาที่ครอบคลุมความเป็นส่วนตัวทั้ง 4 ด้าน ได้แก่ ความเป็นส่วนตัวในด้านข้อมูล ความเป็นส่วนตัวในด้านชีวิตร่างกาย ความเป็นส่วนตัวในด้านการติดต่อสื่อสาร และความเป็นส่วนตัวในด้านเคหสถาน โดยพบว่านักข่าวพลเมืองมีการนำเสนอเนื้อหาในด้านข้อมูลมากที่สุด และยังพบว่าเนื้อหาที่นำเสนอมีความสอดคล้องและไม่สอดคล้องกับประเด็นที่นำเสนอ ในส่วนของแนวปฏิบัติจากองค์กรที่มีต่อนักข่าวพลเมือง ผลการวิจัยพบว่า องค์กร ส.ส.ท. และเว็บไซต์พันทิปดอทคอมมีแนวปฏิบัติที่เกี่ยวข้องกับสิทธิส่วนบุคคลให้แก่นักข่าวพลเมือง ได้แก่ แนวปฏิบัติด้านคุณภาพการผลิตเนื้อหา แนวปฏิบัติด้านคุณภาพเนื้อหา และแนวปฏิบัติด้านสิทธิส่วนบุคคล ซึ่งแนวปฏิบัติมีส่วนในการกำหนดรูปแบบการนำเสนอข่าวของนักข่าวพลเมือง แต่ทั้งนี้ผลการวิจัยยังพบว่า แนวปฏิบัติในเรื่องสิทธิส่วนบุคคลของนักข่าวพลเมืองไม่ได้มีแนวปฏิบัติที่สอดคล้องกับแนวปฏิบัติขององค์กรเสมอไป โดยในบางกรณีนักข่าวพลเมืองจะยึดหลักความเข้าใจในเรื่องสิทธิส่วนบุคคลของตนเองเป็นกรอบที่ใช้กำหนดการนำเสนอข่าว ผลการวิจัยยังพบว่า นักข่าวพลเมืองมีความเข้าใจและตระหนักถึงสิทธิส่วนบุคคล โดยเข้าใจถึงลักษณะการคุ้มครองและข้อจำกัดในการคุ้มครองสิทธิส่วนบุคคล
DOI: 10.14457/cu.the.2015.1006
title: กระบวนการสร้างสรรค์งานของนักออกแบบเสียงภาพยนตร์ไทย

description: การวิจัยครั้งนี้มีวัตถุประสงค์เพื่อศึกษากระบวนการสร้างสรรค์งานของนักออกแบบเสียง ภาพยนตร์ไทย 5 คน โดยวิเคราะห์ภาพยนตร์ 15 เรื่อง คัดเลือกจากผลงานภาพยนตร์ของนักออกแบบเสียงคนละ 3 เรื่อง ให้ครอบคลุมภาพยนตร์ไทยหลากหลายประเภท ผลการวิจัยพบระบบการทำงานของนักออกแบบเสียงภาพยนตร์ไทย 2 กลุ่ม ได้แก่ 1) นักออกแบบเสียงระบบสตูดิโอ 2) นักออกแบบเสียงระบบอิสระ กลุ่มนักออกแบบเสียงระบบสตูดิโอ พบจุดร่วมในการออกแบบเสียงคือ 1) ออกแบบเสียง จากมุมมองบุคคลที่หนึ่ง 2) ปรับภูมิทัศน์ทางเสียงเน้นความชัดเจน(Clarity) 3) ใช้เสียงประกอบ แบบ Non-diegetic sound เสริมอารมณ์ หรือเสียงประกอบที่แหล่งกำเนิดเสียงไม่อยู่ ในโลกภาพยนตร์ กลุ่มนักออกแบบเสียงระบบอิสระ พบจุดร่วมในการออกแบบเสียงคือ 1) ออกแบบเสียงจากมุมมองบุคคลที่สาม 2) ไม่ใช้เสียงประกอบจากคลังข้อมูลหรือ Library และ 3) การออกแบบเสียงเชิงทดลอง จากการวิเคราะห์ภาพรวมของการออกแบบเสียงภาพยนตร์ไทย พบเอกลักษณ์ในการออกแบบเสียงภาพยนตร์ได้แก่ 1) การออกแบบเสียงตามลักษณะ สภาพแวดล้อมในประเทศไทย 2)เอกลักษณ์การออกแบบเสียงในภาพยนตร์ตลกประเทศไทย และ 3) การออกแบบเสียงประกอบกับความเชื่อเรื่องผี นอกจากนั้นยังพบว่า นักออกแบบเสียงต้องมีการปรับเปลี่ยนการออกแบบเสียง เพื่อตอบสนองต่อภาพยนตร์ต่างวัฒนธรรม ได้แก่ 1) การออกแบบเสียงเพื่อรสนิยมการฟังที่แตกต่างกัน 2) การออกแบบเสียง Option track หรือเสียงตัวประกอบในฉาก
DOI: 10.14457/cu.the.2015.1007
title: บทบาทและการสื่อสารของตัวแทนศิลปิน "บอท" บนทวิตเตอร์

description: การวิจัยนี้มีจุดประสงค์เพื่อศึกษาบทบาทและการสื่อสารของตัวแทนศิลปินหรือบอทบนทวิตเตอร์โดยใช้การวิจัยเชิงคุณภาพด้วยการวิเคราะห์เนื้อหา (Content Analysis ) จากข้อความทวีตของบอทศิลปินและสัมภาษณ์เชิงลึก (In-depth Interview) ผู้ที่เกี่ยวข้อง ผลการวิจัยพบว่าแรงจูงใจในการสร้างตัวตนศิลปินของวัยรุ่น คือ แรงจูงใจในการสร้างมิตรภาพและแรงจูงใจเพื่อมีอิทธิพลเหนือผู้อื่น จากการศึกษาขั้นตอนการสื่อสารบอททวิตเตอร์มีขั้นตอนการสื่อสาร 8 ขั้นตอน ได้แก่ การเข้าสู่เว็บไซต์ การสมัครบอท การคัดเลือกบอท การกำหนดบทบาท การประชาสัมพันธ์ การสนทนา การพัฒนาความสัมพันธ์ และการลบหรือเปลี่ยนแปลงตัวตน ซึ่งความสัมพันธ์ที่เกิดขึ้นจากการสื่อสารสามารถหยุดที่ขั้นตอนใดก็ได้ จากการวิเคราะห์รูปแบบการสื่อสารของบอท รูปแบบการสื่อสารที่บอทใช้มากที่สุดคือรูปแบบข้อความรีทวีต นอกจากนี้พบว่า เนื้อหาการสื่อสารของบอทมีจุดประสงค์หลักเพื่อแจ้งข่าวสารและปฏิสัมพันธ์กับผู้ติดตาม โดยการศึกษาบทบาทการสร้างโลกเสมือนจริงพบว่า บอทอาศัยคุณสมบัติการสื่อสารบนอินเทอร์เน็ตช่วยสร้างโลกเสมือนจริงของศิลปินกับแฟนคลับให้มีความสมจริง และปรากฏการณ์การสื่อสารรูปแบบใหม่ที่เกิดขึ้นนี้สามารถสร้างผลกระทบทั้งในระดับตัวบุคคลและสังคม ผู้วิจัยพบว่าการสื่อสารของบอทได้รวมเอาบทบาทการทำหน้าที่ของ ศิลปิน แฟนคลับและผู้รวบรวมเนื้อหาเข้าด้วยกัน จนในที่สุดสามารถสร้างปรากฏการณ์การสื่อสารและวัฒนธรรมรูปแบบใหม่บนโลกออนไลน์ขึ้นมาได้